**Ekonomikas ministrija izsludina konkursu uz SIA “Latvijas standarts” valdes locekļa/-les amatu**

Sabiedrība ar ierobežotu atbildību “Latvijas standarts” (turpmāk – SIA “Latvijas standarts”) ir nacionālā standartizācijas institūcija, kas īsteno valsts politiku standartizācijas jomā, kā arī attīsta standartizācijas sistēmas darbību valstī kopējās kvalitātes infrastruktūras nodrošināšanai.

Ar Ministru kabineta 2018.gada 31.oktobra rīkojumu Nr. 558 “Par sabiedrības ar ierobežotu atbildību "Latvijas standarts" vispārējo stratēģisko mērķi” ir noteikts sabiedrības ar ierobežotu atbildību "Latvijas standarts" vispārējais stratēģiskais mērķis – nodrošināt sabiedrībai pieejamus un uzticamus standartizācijas pakalpojumus, organizējot Latvijas nacionālo standartu izstrādi un Eiropas un starptautisko standartu adaptāciju atbilstoši starptautiskajiem standartizācijas principiem, novēršot tirgus nepilnību un sekmējot Latvijas uzņēmumu produktivitāti, konkurētspēju, eksportspēju un iekļaušanos globālajās vērtību ķēdēs.

SIA “Latvijas standarts” valsts kapitāla daļu turētāja ir Ekonomikas ministrija (100%) un tās valdes sastāvā saskaņā ar statūtiem ir viens valdes loceklis.

**SIA “Latvijas standarts” valdes locekļa/-les amata kandidātiem/-ēm izvirzāmās obligātās prasības:**

* nevainojama reputācija;
* atbilstība [Publiskas personas kapitāla daļu un kapitālsabiedrību pārvaldības likuma](https://likumi.lv/doc.php?id=269907) 31.panta ceturtās daļas prasībām;
* valdes locekļa amatam piemērojams valsts amatpersonas statuss, noteiktie ierobežojumi un atbilstība likuma [“Par interešu konflikta novēršanu valsts amatpersonas darbībā”](https://likumi.lv/doc.php?id=61913) prasībām.

**Izglītība un pieredze:**

• akadēmiskā augstākā vai otrā līmeņa profesionālā augstākā izglītība ekonomikā, uzņēmējdarbībā, vadības zinātnēs vai finansēs;

• vismaz triju gadu pieredze pēdējo 10 (desmit) gadu laikā valdes loceklim līdzvērtīgā\* vadošā amatā, kas nodrošina kompetences un zināšanas, kuras nepieciešamas, lai profesionāli pildītu SIA "Latvijas Standarts" valdes locekļa uzdevumus;

• vismaz piecu gadu profesionālā darba pieredze pēdējo 10 (desmit) gadu laikā standartizācijas jomā;

• vismaz triju gadu profesionālā pieredze pēdējo 10 (desmit) gadu laikā sadarbībā ar starptautiskajām organizācijām un starptautisko projektu realizēšanā (projekta vadība, finanšu vadība, ekspertu iesaistīšana, sadarbība ar iesaistītajām pusēm);

• praktiskā pieredze kvalitātes vadības sistēmas ieviešanā un uzturēšanā atbilstoši LVS EN ISO 9001:2015 “Kvalitātes pārvaldības sistēmas. Prasības (ISO 9001:2015)” prasībām;

• praktiskā pieredze kapitālsabiedrības darbības stratēģijas izstrādē un īstenošanā;

• praktiskā pieredze kapitālsabiedrības darbības pārraudzībā, procesu plānošanā un vadīšanā.

*\*Valdes loceklim līdzvērtīgs vadošs amats - pirmā līmeņa vadības amats organizācijā vai amats, kas tieši atskaitās valdei vai augstākajai amatpersonai.*

**Zināšanas, prasmes un izpratne:**

* izpratne par valsts kapitālsabiedrību darbību;
* izpratne par korporatīvās pārvaldības principiem, tostarp Ekonomiskās sadarbības un attīstības organizācijas (OECD) korporatīvās pārvaldības principiem un vadlīnijām;
* izpratne par SIA "Latvijas Standarts" darbības jomu;
* izpratne biznesa vadības jautājumos, inovāciju vadības un ieviešanas jautājumos;
* izpratne finanšu vadības jautājumos, ilgtermiņa finanšu vadības plānu izstrādē, finanšu resursu piesaistē;
* zināšanas par Eiropas un starptautisko standartizācijas organizāciju prasībām attiecībā uz nacionālajām standartizācijas institūcijām un to standartu izplatīšanu;
* līderības prasmes;
* prasmes prezentēt, argumentēt, pārliecināt, veidot konstruktīvu diskusiju;
* valsts valodas prasmes C1 līmenī (atbilstoši Ministru kabineta 2009.gada 7.jūlija noteikumiem Nr. 733 "Noteikumi par valsts valodas zināšanu apjomu, valsts valodas prasmes pārbaudes kārtību un valsts nodevu par valsts valodas prasmes pārbaudi");
* angļu valodas prasmes vismaz B2 līmenī.

**Kompetences** (saskaņā ar Ministru kabineta 2020. gada 7. janvāra noteikumiem Nr. 20 "Valdes un padomes locekļu nominēšanas kārtība kapitālsabiedrībās, kurās kapitāla daļas pieder valstij vai atvasinātai publiskai personai"):

* pozitīvu attiecību veidošana un uzturēšana;
* plānošana un organizēšana;
* lēmumu pieņemšana un atbildība;
* orientācija uz rezultātu sasniegšanu;
* komandas vadīšana;
* pārmaiņu vadīšana.

**Ja vēlaties piedalīties konkursā, lūdzam līdz 2021.gada 7.maijam (ieskaitot) iesniegt pieteikuma dokumentus** ar norādi “Pieteikums SIA “Latvijas standarts” valdes locekļa/-les amatam” elektroniski (parakstītus ar drošu elektronisko parakstu ar tam pievienoto laika zīmogu), nosūtot tos uz e-pasta adresi nominacija@em.gov.lv.

**Kandidātus lūdzam iesniegt šādus pieteikuma dokumentus:**

1. motivētu pieteikumu (iekļaujot visu informāciju, kas apliecina izglītības, pieredzes un prasmju esamību, kā arī atbilstību SIA “Latvijas standarts” valdes locekļa/-les amatam);
2. Curriculum Vitae (CV) (lūgums aizpildīt speciāli sagatavotā Curriculum Vitae (CV) formā);
3. valdes locekļa/-les amata kandidāta apliecinājums (lūgums aizpildīt speciāli sagatavotā apliecinājuma formā);
4. augstāko izglītību apliecinoša dokumenta kopiju;
5. profesionālo kvalifikāciju un citas prasmes apliecinošu dokumentu (sertifikātu) kopijas;
6. valodu prasmes apliecinošu dokumentu kopijas (ja attiecināms).

Curriculum Vitae (CV) un apliecinājumu formas pieejamas lejupielādei arī Ekonomikas ministrijas tīmekļa vietnē.

Kandidātu atlase notiks vairākās kārtās. Kandidāti, kas tiks virzīti otrajai kārtai, tiks aicināti ne vēlāk kā piecu dienu laikā iesniegt sagatavotu prezentāciju ar stratēģisko redzējumu par SIA “Latvijas standarts” galvenajiem nākotnes izaicinājumiem, sniedzot ieskatu svarīgākajās prioritātēs un priekšlikumus to īstenošanai (prezentācijas ilgums - ne vairāk kā desmit minūtes).

Valdes locekļa mēneša atlīdzība tiek noteikta atbilstoši Ministru kabineta 2020. gada 4. februāra noteikumiem Nr. 63 "Noteikumi par publiskas personas kapitālsabiedrību un publiski privāto kapitālsabiedrību valdes un padomes locekļu skaitu, kā arī valdes un padomes locekļu mēneša atlīdzības maksimālo apmēru"

Tālrunis uzziņām par konkursu: 67013080

*Pamatojoties uz Fizisko personu datu apstrādes likuma 25. panta pirmo daļu, informējam, ka Jūsu pieteikuma dokumentos norādītie personas dati tiks apstrādāti, lai nodrošinātu šī atlases konkursa norisi. Datu apstrādi veic Ekonomikas ministrija (personas datu apstrādes pārzinis), kontaktinformācija: Brīvības iela 55, Rīgā, pasts@em.gov.lv.*

*Kandidātu dati, kā arī nepieciešamā informācija par kandidātu, var tikt iesniegtas pārbaudei kompetentās institūcijās, kā arī var tikt pārbaudīta, izmantojot specializētus datu reģistrus.*

*Jūs varat atsaukt savu piekrišanu personas datu apstrādei jebkurā laikā, rakstot attiecīgo pieprasījumu uz e-pastu pasts@em.gov.lv (ja vēlaties, lai Ekonomikas ministrija pārtrauc Jūsu datu apstrādi).*